PTT:n ennustepäällikkö Janne Huovari kaivoi Tilastokeskuksen datasta tiedon, jonka mukaan suuri enemmistö on saanut jatkuvan täysipäiväisen työpaikan, kirjoittaa Iltalehden Mika Koskinen.

Tilastokeskus kertoo, että Suomeen on tullut vuodessa satatuhatta uutta työllistä. MOSTPHOTOS

Kirjoitin keskiviikkona näkökulman siitä, miten talousviisaat vielä alkuvuodesta uskoivat, ettei Juha Sipilän (kesk) hallitus saavuta työllisyystavoitettaan, siis sitä kuulua 72 %:n työllisyysastetta 2019. Kritiikkini kärki kohdistui professoreista koostuvaan Talouspolitiikan arviointineuvostoon. Vielä puoli vuotta sitten se piti erittäin epätodennäköisenä, että hallituksen tavoite täyttyy.

Nythän tavoite on käytännössä jo täyttynyt. Tilastokeskuksen Suomen työllisyysaste oli kesäkuussa 71,8 prosenttia, mutta ei siitä nyt sen enempää.

Sain näkökulmastani runsaasti palautetta, samoin kuin tiistaina, jolloin kirjoitin Tilastokeskuksen työllisyysluvuista niin sanotun perusuutisen.

Palautetta lukiessa ei voi kuin hämmästellä, mikä ihmisiä vaivaa. Palaute oli voittopuolisesti myrkyllistä, samaa luokkaa, jota sain lukea vuodenvaihteessa, kun yritin vähän ymmärtää aktiivimallia tilanteessa, jossa työtön " löytää " Suomessa työtä liian usein vasta sitten, kun ansiosidonnainen päiväraha loppuu. Muutama esimerkki sähköpostiini tulvineista vuodatuksista.

Ari: " Oletko perehtynyt noiden lisääntyneiden työpaikkojen luonteeseen? "

Paula: " Tilastokeskus toimii nykyisin Kreikan malliin. "

Osmo: " Jos sinä jumaloit hallitusta, niin okei! Kun haukut demareita, niin haukut duunareita. Se ei ole okei, koska me maksamme veroja enemmän kuin muut! "

Markku: " Reaalitodellisuudessa Sipilän luvut ovat pelkkä tilastoharha! Kirjoita siitä, jos kerran et kesäharjoittelija ole! (--) ! On naurettavaa, miten alas koko Suomen valtavalemafiamedia on mennyt! "

Kari: " Ei johdu hallituksen toimista ja aktiivimalli lisää vain valetyöllistymistä. "

Kuulostaako tutulta? Argumentit ovat samaa luokkaa, jota vasemmisto-oppositio on veivannut jo pitkään eduskunnan salikeskusteluissa ja muissa sopivissa tilanteissa, joissa kuuluvuus on taattu.

Todettakoon tähän väliin, että palautteen joukossa oli myös ihan asiallistakin asiaa.

XXX

Siispä lisää faktaa, jotta ymmärrys lisääntyisi.

Pellervon taloustutkimuksen (PTT) ennustepäälikkö Janne Huovari on tutkinut Tilastokeskuksen massiivisia tietokantoja tarkemmin. Hän kirjoitti työllisyyskehityksestä tiistaina erittäin hyvän artikkelin PTT:n kotisivuille otsikolla " Tilastojen takana: Työllisyys kovassa kasvussa. "

Huovarin merkittävin havainto on, että työttömät ovat saaneet kunnon työtä. Noin 70 prosenttia tänä vuonna työllistyneistä on saanut kokoaikaisen jatkuvan työn.

- Työllisyyden kasvun laatua on epäilty. Varsinkin aktiivimallin myötä monet ajattelivat, että lyhytaikaiset työsuhteet, joilla aktiivisuusehdon saa täytettyä, lisääntyisivät. Työllisyyden kasvu näyttää kuitenkin olevan pääosin seurausta ”kunnon” työpaikkojen määrän lisääntymisestä, Huovari kirjoittaa.

Noin 15 prosenttia on saanut kokoaikaisen määräaikaisen työn ja noin 15 prosenttia osa-aikaisen määräaikaisen työn.

- Viime vuoden lopulta lähtien palkansaajien työtuntien kasvu on ollut yhtä nopeaa kuin palkansaajien määrän kasvu. Erittäin lyhyitä työpätkiä tekevien määrä siis tuskin on merkittävästi kasvanut. Viime vuodesta lähtien kasvu on kuitenkin tullut pääsiassa jatkuvista kokoaikaisista työsuhteista, Huovari kirjoittaa.

- Aktiivimallin työllisyysvaikutuksia on vaikea arvioida ilman kunnollista tutkimusta, mutta sen käyttöönoton jälkeen työllisyyden kasvu ja työttömyyden lasku on ollut erittäin nopeaa. Se ei myöskään näyttäisi lisänneen merkittävästi pelättyjä erittäin lyhyitä työsuhteita, Huovari kirjoittaa.

Huovarin mukaan työllisyyden kasvua ei " luultavasti " voi täysin panna kansainvälisen suhdannetilanteen piikkiin.

- Suomen talouskasvu on kilpailijamaita nopeampaa, joten hintakilpailukykyä parantaneilla matalilla palkkaratkaisuilla ja kiky-sopimuksella on luultavasti ollut jotain merkitystä. Lisäksi työllisyyden kasvu on nopeampaa kuin mitä pelkän talouskasvun perustalla voisi olettaa, joten työmarkkinareformeilla on luultavasti ollut myös vaikutusta.

XXX

Tilastokeskus kertoi tiistaina, että vuodessa on tullut 100 000 uutta työllistä. Kesäkuussa Suomessa oli noin 2 670 000 työllistä.

- Vain vuosina 1989 ja 1990 työllisiä on ollut enemmän, ja silloin työllisyyden kausivaihtelu oli suurempaa nykyisin. Kausivaihtelusta puhdistettuna Suomessa onkin nyt enemmän työllisiä kuin koskaan aikaisemmin, Huovari kirjoittaa.

Toki Suomen väestö oli 80-luvun lopussa pienempi kuin nyt, mutta summa summarum: Eikö tästä kaikesta pitäisi paremminkin iloita kuin jatkaa junkivaa valitusta, varsinkinkuin viime hallituskaudella työttömyys räjähti käsiin?

Toki ymmärrän hyvin sellaisen inhimillisen katkeruuden, joka voi nousukaudella kummuta siitä, kun kaveri saa töitä mutta itse jää osattomaksi. Mutta silti.